[{"text_idx": "#000007", "text": "Mae gwersylloedd Rhufeinig yn eithriadol o brin yng Ngwent (ar hyn o bryd nid oes ond tri gwersyll y gwyddom amdanynt) ond gellir eu hadnabod ar unwaith gan i\u2019r Rhufeiniaid eu hadeiladu yn o\u0302l yr un cynllun, o ogledd Affrica i\u2019r Alban. Mae\u2019n siwr bod yna lawer mwy i\u2019w darganfod. Ar 22 Gorffennaf 2013, ar o\u0302l ychydig o oriau o hedfan yn chwilio am olion cnydau ar draws de Cymru, fe neidiodd lloc petryalog bach gyda chorneli crwn allan o gae lle roedd cnwd yn aeddfedu. Dyma\u2019r math o ddarganfyddiad sy\u2019n \u2018talu am yr hediad\u2019; roedd yn anodd canolbwyntio ar ddim byd arall wedyn! Pan hedfanwyd dros y safle wythnos yn ddiweddarach, roedd y cnwd wedi llwyr aeddfedu ac roedd olion y gwersyll wedi diflannu."}]